Greta Garbo

D'Greta Garbo, gebuer als Greta Lovisa Gustafsson den 18. September 1905 zu Stockholm, a gestuerwen de 15. Abrëll 1990 zu New York, war eng schweedesch Filmschauspillerin. Si war eng vun den emblemateschsten Hollywood-Staren aus Zäit vum Stommfilm an der klassescher Zäit vun den 1930er Joren. D'Garbo gouf dräimol fir den Oscar als bescht Schauspillerin nominéiert a krut 1954 den Éieren-Oscar fir hir "liichtend an onvergiesslech Performancen um Ecran." Am ganzen huet si bannent 17 Joer 28 Filmer gedréit.

Si huet hir Carrière 1924 mat enger Nieweroll am schweedesche Film The Saga of Gosta Berling ugefaangen. De Louis B. Mayer, Chef vun der Metro Goldwyn Mayer (MGM) gouf doranner op si opmierksam, an huet se 1925 op Hollywood bruecht; direkt mat hirem éischte Film Torrent (1926) krut si vill Opmierksamkeet, a mat hirer Interpretatioun an hirem drëtte Film, Flesh and the Devil, dat Joer drop, gouf si en internationale Star.

Den éischten Tounfilm vun der Garbo war Anna Christie (1930), dee mam Slogan "Garbo talks!" lancéiert gouf. Direkt duerno koum Romance, a fir di zwéi Filmer gouf si gläich fir den Oscar nominéiert. Dëse Succès huet et hir erlaabt, bei der Wiel vu Rollen an Dréibicher e wichtegt Wuert matschwätzen ze kënnen. Hir Interpretatioun vun der Haaptroll am Film Camille (eng Verfilmung vum Roman La dame aux camélias) gëtt vu ville Kritiker als déi bescht aus där Period ugesinn. Si krut dofir eng zweet Oscar-Nominéierung. No e puer weidern dramatesche Filmer huet d'Garbo 1939 an der Comédi Ninotchka vum Ernst Lubitsch d'Haaptroll gespillt, wat hir eng drëtt Nominéierung fir den Oscar abruecht huet. Eng weider Comédie war Two-Faced Woman (1941), hire leschte Film.

1941 huet si sech aus dem Schauspillliewen, mat just 36 Joer, zeréckgezunn. All Propos spéiderhin, nach eng Kéier e Film ze dréien, huet si refuséiert. Si huet zeréckgezunn gelieft, war net bestuet, hat keng Kanner, an huet sech virun allem fir hir Konschtsammlung begeeschtert, déi, no hirem Doud, Millioune wäert war.

 Filmographie 
 Joer TitelRoll Note1920Herr och fru StockholmEeler Schwëster1921Konsum Stockholm PromoActriceKuerzfilm1921En LyckoriddareAarbechterin1922Kärlekens ögonStatisteroll1922Luffar-PetterGreta1924Gösta Berlings SagaElizabeth Dohna1925Die freudlose GasseGreta Rumfort1926Ibáñez' TorrentLeonora Moreno, genannt La Brunna1926The TemptressElena1926Flesh and the DevilFelicitas1927LoveAnna Karenina1928The Divine WomanMarianne1928The Mysterious LadyTania Fedorova1928A Woman of AffairsDiana Merrick Furness1929Wild OrchidsLillie Sterling1929The Single StandardArden Stuart Hewlett1929The KissIrene Guarry1930Anna ChristieAnna Christie1930RomanceMadame Rita Cavallini1931Anna ChristieAnna Christie1931InspirationYvonne Valbret1931Susan Lenox (Her Fall and Rise)Susan Lenox1931Mata HariMata Hari1932Grand HotelGrusinskaya1932As You Desire MeZara aka Maria1933Queen ChristinaQueen Christina1934The Painted VeilKatrin Koerber Fane1935Anna KareninaAnna Karenina1936CamilleMarguerite Gautier1937ConquestCountess Marie Walewska1939NinotchkaNina Yakushova 'Ninotchka' Ivanoff1941Two-Faced WomanKarin Borg Blake

 Um Spaweck 

Kategorie:Gebuer 1905
Kategorie:Gestuerwen 1990
Kategorie:Schweedesch Filmschauspillerinnen
Kategorie:Hollywood Walk of Fame